அரவ ஸ்ரீதர்

அரவ ஸ்ரீதர் (Arava Sreedhar) (பிறப்பு 1997)ஆந்திரப் பிரதேசத்தைச் சேர்ந்த இந்திய அரசியல்வாதி ஆவார். இவர் அன்னமய்யா மாவட்டத்தில் உள்ள கோடூர் சட்டமன்றத் தொகுதியின் சட்டமன்ற உறுப்பினராவார். இவர் ஜனசேனா கட்சியைப் பிரதிநிதித்துவப்படுத்துகிறார். ஸ்ரீதர், 2024ஆம் ஆண்டு நடைபெற்ற ஆந்திரப் பிரதேச சட்டமன்றத் தேர்தலில் வெற்றி பெற்றார். இத்தேர்தலில்  ஜனசேனா கட்சி, தெலுங்கு தேசம் கட்சி, பாரதிய ஜனதா கட்சி கூட்டணி அமைத்துப் போட்டியிட்டது.

ஆரம்பகால வாழ்க்கை மற்றும் கல்வி
ஸ்ரீதர் தற்போதைய அன்னமய்யா மாவட்டத்தில் உள்ள கோடூரைச் சேர்ந்தவர். இவரின் தந்தை ஆரவ வெங்கடையா ஒரு விவசாயி. இவர் நந்தியாலில் உள்ள ராஜீவ் காந்தி நினைவு பொறியியல் கல்லூரியில் இளநிலை தொழில்நுட்பக் கல்வியினை முடித்தார்.

அரசியல் வாழ்க்கை
ஸ்ரீதர் 2024 ஆந்திரப் பிரதேச சட்டமன்றத் தேர்தலில் ஜனசேனா கட்சியின் வேட்பாளராகக் கோடூர் சட்டமன்றத் தொகுதியில் போட்டியிட்டு வெற்றி பெற்றார். இவர் 78,594 வாக்குகளைப் பெற்று, ஒய். எசு. ஆர் காங்கிரசு கட்சியின் மூன்று முறை சட்டமன்ற உறுப்பினராக இருந்த கோரமுட்லா ஸ்ரீனிவாசுலுவை 11,101 வாக்குகள் வித்தியாசத்தில் தோற்கடித்தார். ஏப்ரல் 4, 2024 அன்று கட்சித் தலைவர் பவன் கல்யாண் தனது வேட்புமனுவை அறிவிப்பதற்கு சில நாட்களுக்கு முன்புதான் இவர் ஜன சேனா கட்சியில் சேர்ந்தார். இந்நிலையில் ஸ்ரீதர் தனது தலைவரின் நம்பிக்கையைத் தக்க வைத்துக் கொண்டு இந்த இடத்தில் வென்றார் பின்னர் நவம்பர் 12, 2024 அன்று கொறடாவாக நியமிக்கப்பட்டார்.

மேற்கோள்கள்

பகுப்பு:ஆந்திரப் பிரதேச அரசியல்வாதிகள்
பகுப்பு:ஜனசேனா கட்சி அரசியல்வாதிகள்